[{"text_idx": "#000000", "text": "Wrth i ni agoshau at gyrraedd hanner ffordd drwy\u2019r tymor, mae un clwb yn bell ar y blaen ac un arall yn bell ar ei ho\u0302l hi yn y JD Cymru Premier. Ond yng nghanol y tabl mae\u2019r cyffro mwyaf gan mae dim ond chwe phwynt sy\u2019n gwahanu\u2019r chwe chlwb rhwng y 6ed a\u2019r 11eg safle yn y ras i gyrraedd yr hanner uchaf."}, {"text_idx": "#000001", "text": "Wrth edrych yn o\u0302l dros y tymhorau diwethaf, 32 pwynt ydi\u2019r cyfanswm cyfartalog sydd wedi bod ei angen i sicrhau lle yn y Chwech Uchaf ar yr hollt."}, {"text_idx": "#000002", "text": "Ac ar o\u0302l colli dim ond un o\u2019u wyth ge\u0302m gynghair ddiwethaf fe allai\u2019r Fflint gyrraedd y targed hollbwysig hwnnw o 32 pwynt pe bae nhw\u2019n curo Caernarfon nos Wener."}, {"text_idx": "#000003", "text": "Ond dyw\u2019r Fflint heb ennill ge\u0302m gartref yn erbyn Caernarfon ers 2009 gyda\u2019r Cofis yn ennill ar eu pum hymweliad diwethaf a Cae-y-Castell."}, {"text_idx": "#000004", "text": "Mae cyn-flaenwr Caernarfon, Jack Kenny wedi sgorio 11 go\u0302l gynghrair yn barod i\u2019r Fflint y tymor hwn tra bod ei bartner Michael Wilde wedi rhwydo 12 go\u0302l \u2013 yr unig di\u0302m sydd a\u0302 dau chwaraewr wedi cyrraedd ffigyrau dwbl."}, {"text_idx": "#000005", "text": "Er i Gaernarfon golli chwech o\u2019u wyth ge\u0302m ddiwethaf, dim ond un pwynt sydd rhwng y Caneris a\u2019r Bala (6ed) yn y ras am y Chwech Uchaf."}, {"text_idx": "#000006", "text": "Mae\u2019r Robiniaid yn hedfan ar y funud a bydd Chris Hughes yn benderfynol o gadw\u2019r Drenewydd ymysg y ceffylau blaen gan nad yw\u2019r clwb wedi gorffen yn uwch na\u2019r 5ed safle ers tymor 2000/01."}, {"text_idx": "#000007", "text": "Ond Aberystwyth sydd wedi ennill y ddwy ge\u0302m ddiwethaf rhwng y timau, yn cynnwys eu buddugoliaeth ar Barc Latham yn gynharach y tymor hwn ble sgoriodd Jamie Veale o\u2019r cylch canol i\u2019r Gwyrdd a\u2019r Duon (Dre 1-2 Aber)."}, {"text_idx": "#000008", "text": "Ers y ge\u0302m honno dyw Aberystwyth ond wedi sgorio pum go\u0302l yn eu naw ge\u0302m gynghrair ganlynol, ac mae ti\u0302m Antonio Corbisiero angen dechrau tanio os am ddringo o\u2019r gwaelodion (9 go\u0302l mewn 15 ge\u0302m y tymor hwn)."}, {"text_idx": "#000010", "text": "Mae Cei Connah wedi cael adfywiad o dan Craig Harrison a bellach mae\u2019r Nomadiaid ar rediad o naw ge\u0302m heb golli ym mhob cystadleuaeth (ennill 7, cyfartal 2)."}, {"text_idx": "#000011", "text": "Dyw Cei Connah heb ildio yn eu pum ge\u0302m gynghrair ddiwethaf, dim syndod felly mae nhw sydd a\u0302\u2019r record amddiffynnol orau eleni (ildio 9 go\u0302l mewn 15 ge\u0302m)."}, {"text_idx": "#000012", "text": "Wedi pedair colled yn olynol yn y gynghrair roedd yna ddathlu o\u2019r diwedd i\u2019r myfyrwyr y penwythnos diwethaf wrth iddyn nhw guro\u2019r Derwyddon gan godi o safleoedd y cwymp i\u2019r 9fed safle."}, {"text_idx": "#000013", "text": "Ond ers eu dyrchafiad yn 2016, dyw Met Caerdydd heb ennill dim un o\u2019u 15 ge\u0302m gynghrair yn erbyn Cei Connah (colli 10, cyfartal 5)."}, {"text_idx": "#000014", "text": "Wedi pedair ge\u0302m heb ennill a llithro i\u2019r ddau isaf fe benderfynodd Wayne Jones y penwythnos diwethaf ei bod hi\u2019n amser iddo gamu o\u2019r neilltu ac ymddiswyddo fel rheolwr Hwlffordd."}, {"text_idx": "#000015", "text": "Chwaraeodd Wayne Jones fel cefnwr chwith i Hwlffordd rhwng 2002-2008 cyn rheoli\u2019r clwb rhwng 2013-2016."}, {"text_idx": "#000016", "text": "Fe ymunodd a\u0302 thi\u0302m hyfforddi Aberystwyth am gyfnod cyn dychwelyd i Ddo\u0302l-y-Bont fel rheolwr yn haf 2018 ac arwain Hwlffordd yn o\u0302l o Gynghrair y De i\u2019r Uwch Gynghrair."}, {"text_idx": "#000017", "text": "Tra bod Hwlffordd yn chwilio am reolwr newydd, bydd bos Y Bala, Colin Caton yn benderfynol o gymryd mantais ar yr ansicrwydd yng nghamp y gwrthwynebwyr, yn enwedig gan nad yw\u2019r Bala erioed wedi colli oddi cartref yn erbyn yr Adar Gleision (ennill 5, cyfartal 2)."}, {"text_idx": "#000018", "text": "Mae Caton wedi bod wrth y llyw i\u2019r Bala ers dros 18 o flynyddoedd, ond ar o\u0302l ennill dim ond un o\u2019i chwe ge\u0302m ddiwethaf, bydd y rheolwr profiadol yn ysu am driphwynt i leddfu ei bryderon."}, {"text_idx": "#000019", "text": "Gyda pum buddugoliaeth o\u2019u saith ge\u0302m gynghrair ddiwethaf mae Pen-y-bont yn dal eu tir yn y Chwech Uchaf."}, {"text_idx": "#000020", "text": "Ond wedi 24 ge\u0302m gynghrair heb fuddugoliaeth a dim ond dau bwynt y tymor hwn, mae pethau\u2019n edrych yn ddu ar y Derwyddon."}, {"text_idx": "#000021", "text": "Mae Pen-y-bont eisoes wedi curo\u2019r Derwyddon yn gyfforddus y tymor hwn (3-0) ond dyw Hogiau\u2019r Graig erioed wedi colli oddi cartref ym Mhen-y-bont (ennill 1, cyfartal 1)."}, {"text_idx": "#000023", "text": "Mae\u2019r Seintiau Newydd yn parhau i fod naw pwynt yn glir ar gopa\u2019r gynghrair, tra bo\u2019r Barri mewn perygl o fethu a chyrraedd y Chwech Uchaf am y tro cyntaf ers tymor 2017/18."}, {"text_idx": "#000024", "text": "Mae 20 blynedd wedi mynd heibio ers y tro diwethaf i\u2019r Barri ennill gartref yn erbyn Y Seintiau Newydd (9 ge\u0302m ers hynny \u2013 cyfartal 1, colli 8)."}, {"text_idx": "#000025", "text": "A dyw\u2019r Seintiau heb golli dim un o\u2019u saith ge\u0302m ddiwethaf yn erbyn Y Barri (ennill 6, cyfartal 1), gan sgorio 23 o goliau (3.3 go\u0302l y ge\u0302m)."}, {"text_idx": "#000026", "text": "Byddai buddugoliaeth i\u2019r Seintiau Newydd yn sicrhau eu lle\u2019n y Chwech Uchaf am yr 20fed tymor yn olynol (yr unig glwb i orffen yn y Chwech Uchaf ym mhob tymor ers newid strwythur y gynghrair i 12 clwb yn 2010-11)."}, {"text_idx": "#000027", "text": "Bydd uchafbwyntiau\u2019r gemau ar gael ar wefannau cymdeithasol Sgorio."}]